《戊辰九月六日赠别毛其人归里》
清代·法坤宏

调刁陨风叶，翩反恋故枝。闻君束归装，游子动离思。

行行高原上，伫立望征骊。仰视归飞鸟，心随白云驰。

初君登科日，英姿生光辉。轻裘拥高坐，焕若东出曦。

风尘近十载，奔走长安逵。黑貂既已敝，面目空复黧。

哀我龙钟态，对叹不自持。计君归闾门，升堂拜慈帏。

呼洗为儿盥，呼食哺儿饥。功名岂不念，顾亦爱其私。

小人亦有母，白发两肩垂。自春徂秋夏，远游历三时。

家贫失儒业，诸子任游嬉。乃从千里外，为人章句师。

奇字不堪煮，九月未授衣。行将舍之去，挂经把锄犁。

小珠山之麓，书带草离离。先贤有遗训，良田在耘耔。

养志事躬耕，相约共畬菑。将子无寒盟，春深以为期。

作者简介：（1699—1785）清山东胶州人，字直方，一字镜野，自号迂斋。乾隆六年举人，授大理寺评事。性淡泊，不谐俗。学宗王阳明。博通诸经，尤邃于《春秋》。文章跌荡有奇气。有《春秋取义测》、《学古编》等。